เมื่อประมาณอาทิตย์ที่แล้ว ระหว่างสแกนหาร้านอาหารย่านเอกมัยไว้ทานเบา ๆ มื้อเย็น ก็ดันมาป๊ะชื่อร้านนี้ขึ้นมาในแอพ อยู่เยื้อง ๆ Parklane ได้ยินมาว่าเปิดมาแล้วประมาณครึ่งปี แต่ทำไมเราดันไม่เคยเดินผ่านหว่า ทั้ง ๆ ที่ตั้งอยู่ข้าง ๆ ร้าน Ink & Lion เอง

ผมใช้เวลาต่อสู้กับตัวเองอยู่นานสองนานว่าจะสั่งอะไรดี คือมีอารมณ์อยากกินครัวซอง อยากกินสลัดเบา ๆ open sandwich แต่อาหารจานหลักอย่าง piri piri chiken นี่แทบทุกคนที่มาร้านนี้จะต้องสั่ง เอาไงดี เอาไงดี และแล้วความวู่วามก็บังเกิดตามนี้ครับ

1) Piri Piri Chicken (250 บาท) ในเมื่อใคร ๆ ก็สั่ง ก็เลยจัดไปให้รู้กันไปว่ารสชาติเป็นเยี่ยงไร ก่อนกินขอทำความเข้าใจนิดนึง จากที่หาข้อมูลมา piri piri chicen นี่เป็นอาหารประจำชาติโปรตุเกส รวมถึงอีกหลาย ๆ ประเทศในแถบแอฟริกา หน้าตาเมนูดั้งเดิมอาจไม่ได้ดูแฟนซีเท่าของร้านนี้ แต่เข้าใจส่วนใหญ่จะปรุงออกมาให้มีรสชาติจัดด้วยการทานกับซอส piri piri ซึ่งเป็นพริกแดงของประเทศแถบโน้น อารมณ์ประมาณซอสพริกของบ้านเรา โดยชิ้นไก่ที่นำมาทำส่วนใหญ่จะเป็นส่วนสะโพก เอาไปอบด้วยความร้อนสูงในตู้อบจนกระทั่งหนังกรอบ ส่วนการหมักการปรุงนั้นคงขึ้นอยู่กับเจ้าของสูตรว่าจะนำมาประยุกต์ยังไง สำหรับจานนี้ ยอมรับว่าร้าน Beeston ทำออกมาได้ดีโดยเฉพาะการนำเสนอ เสิร์ฟชิ้นไก่มาบนถาดหินสีดำ มีทั้งเห็ด พริกย่าง และสลัดออกมาคู่กันเป็นเครื่องเคียง โดยรวมคือชอบ texture ของเนื้อไก่ จะดีไปกว่านี้คือการซับน้ำมันออกไปบ้าง เพราะเวลามันอยู่ในทุกอณูของจานเลย และถ้ามีซอส paprika มาให้ด้วยแทนเดรสซิ่งก็จะแจ๋วมากเลย

2) Beetroot & Orange Salad (160 บาท) ในขณะที่คนส่วนใหญ่สั่งซีซาร์สลัด ผมเลยขอสวนกระแสสักหนึ่งเมนู สั่งสลัดบีทรูทกับส้มมาลองทานดู ปริมาณค่อนข้างเยอะมาก สีสันตัดกันพอดี โดยส่วนตัวชอบบีทรูทที่มัน juicy กว่านี้ เข้าใจว่าเป็นสูตรที่นำไปย่าง มันก็เลยค่อนข้างแห้งไปหน่อย ส่วนเดรสซิ่งเข้าใจว่าทางร้านเลือกตัว Balsamic Vinaigrette คือถ้ามันออกเปรี้ยวกว่านี้ ได้รสชาติผลไม้มากกว่า olive oil หรือจะใช้ซอสส้มหรือ citrus ผมว่ามันน่าจะเข้ากันกว่านี้ครับ จะว่าไปอันนี้ก็แล้วแต่คนชอบครับ

จริง ๆ ลำพัง 2 เมนูนี้ก็จะน่าจะอิ่มมากแล้ว แต่เรื่องมันไม่จบแค่นั้น เพราะกะจะสั่งขนมหวานชิ้นเดียวมาตบท้าย ปรากฎเจอโปรซื้อ 1 ชิ้นแถม 1 ชิ้นเข้าไป ก็เลยต้องทานที่ร้าน 1 ชิ้น ส่วนอีกชิ้นห่อไปกินที่บ้านครับ

3) Peach Crumble Tart (125 บาท) ชิ้นนี้ผมสั่งทานที่ร้านครับ ราดมาคู่กับ vanilla sauce แม้จะติดหวานไปนิด แต่ขนมหวานชิ้นนี้ประทับใจผมมากครับ เป็นคนไม่ชอบทานทาร์ตที่ขอบแข็งจนตัดแล้วกระเด็นกระดิน แล้วก็ไม่ชอบแบบที่นุ่มจนกลายเป็น cookie dough ตั้งแต่กินทาร์ตมาของหลายที่ ผมชอบแป้งทาร์ตของร้านนี้ที่สุด มันกรอบ หอม มัน กำลังดี อร่อยปลื้มเลยครับ

4) Apple tart (125 บาท) ชิ้นนี้รับกลับไปทานที่บ้าน แป้งทาร์ตน่าจะเป็นตัวเดียวกัน ชิ้นแอปเปิ้ลเรียงสวยงามเลยทีเดียว รสชาติหวานน้อยกว่าตัวอัลมอนด์ อาจเป็นเพราะไม่ได้ทานคู่กับซอสวนิลามั้ง

มื้อนี้ดูเหมือนน่าจะจบลงได้แล้ว แต่ความวู่วามยังดำเนินต่อไป ผมสั่ง Plain Croissant (60 บาท) และ Almond Croissant (85 บาท) กลับไปทานตอนเช้าวันรุ่งขึ้นด้วย เรียกว่าไม่ได้อยู่กับปัจจุบันเอาซะเลย รสชาตินับว่าพอใช้ได้ แต่ต้องขอพิสูจน์อีกครั้งตอนกลับไปทานสด ๆ ที่ร้านดีกว่าครับ เพราะตอนเอามาอุ่นอีกครั้ง ทั้งตัวเนื้อแป้ง ความกรอบและรสชาติอาจไม่สมบูรณ์นัก

เล่ามาซะยืดยาว โดยรวมก็คือชอบทั้งบรรยากาศร้าน (8/10) รสชาติอาหารก็โอเค (7.5/10) ราคาก็ถือว่าคุ้มค่าเมื่อเทียบกับโลเกชั่น คุณภาพและปริมาณ (8.5/10) การบริการก็ไม่ได้บกพร่องอะไร (8/10) คงแวะกลับมาอีกแน่นอน เพื่อลองเครื่องดื่มและขนม

ข้อแนะนำเพิ่มเติม : ที่ร้านมีที่จอดรถค่อนข้างจำกัดบริเวณหน้าร้าน สามารถจอด parklane แล้วเดินข้ามฝั่งมาได้      